Žitňanská, Jana, poslankyňa NR SR (2010-08-10):
Vážený pán predseda parlamentu, vážená pani premiérka, členovia vlády, vážené panie poslankyne, páni poslanci, pred dvomi mesiacmi voliči rozhodli, že už ďalej nechcú, aby túto krajinu spravovala vláda Roberta Fica. Koalícia SMER – SNS – HZDS je tak minulosťou, ku ktorej sa nechcem vyjadrovať. A túto úlohu prenechám historikom, či v prípade niektorých jednotlivcov kompetentným orgánom. Dôveru voličov dostali strany, ktoré si budúcnosť Slovenska predstavujú inak. Kdesi som čítala, že hoci deti tvoria len 30 % našej populácie, tvoria až 100 % našej budúcnosti. Som veľmi rada, že toto programové vyhlásenie vlády je o zodpovednosti voči budúcnosti, teda zodpovednosti voči deťom. Zároveň je to aj prísľub pre ich lepšiu budúcnosť. Lepšiu budúcnosť pre všetky deti bez ohľadu na to, či sa narodili v bohatej alebo chudobnej rodine, v meste alebo na vidieku, či sa narodili zdravé alebo so zdravotným postihnutím, či sa narodili ako vytúžené, alebo skončili v ústavnom zariadení. Dobré školy sú pre lepšiu budúcnosť našich detí mimoriadne dôležité, týkajú sa totiž každého jedného dieťaťa, ktoré sa na Slovensku narodí a vyrastá. Deti trávia v škole viac času ako so svojimi rodičmi. Preto je dôležité, aby sa deti v školách učili to, čo potrebujú pre svoj úspešný život. Aby sa to stalo, musíme veľmi veľa zmeniť. Musíme výrazne zlepšiť ocenenia a motiváciu učiteľov, aby tí, ktorí dnes učia, pocítili, akí sú pre naše deti a pre našu budúcnosť dôležití. Nová vláda urobí všetko pre lepšie finančné ohodnotenie pedagogických pracovníkov v školstve. Ale nielen to. Musíme tiež schopným učiteľom rozviazať ruky, aby sa ich tvorivosť a energia nevybíjali v súboji s nezmyselnou byrokraciou a obmedzeniami. Aby mohli učiť z kvalitných učebníc, ktoré si sami vyberú, aby mali učitelia čas sami sa vzdelávať a zlepšovať. Na zavedenie povinnej angličtiny sa mnohí dívajú s obavami. Nebudú sa malým deťom pliesť jazyky, keď sa začnú hneď od malička učiť aj cudzí jazyk? Nebudú. Sama som ako malé dieťa chodila do francúzskej školy, aj s vlastnými deťmi sa od ich narodenia rozprávam aj po francúzsky. Moja vlastná skúsenosť aj skúsenosť tisícov iných rodičov potvrdzuje, že sa nemáme čoho báť. Naopak, obavy by sme mali mať z toho, že ak deťom nedáme šancu získať schopnosti, ktoré im výrazne zvýšia šancu uplatniť sa čoraz v tvrdšej konkurencii na pracovnom trhu, neobstoja. Zmeny potrebuje aj špeciálne školstvo, ktoré dnes často slúži ako prostriedok na vyčlenenie sociálne, ale ešte častejšie etnicky definovanej skupiny detí. Ak sa rómske dieťa automaticky bez ohľadu na svoje schopnosti zaradí do špeciálnej školy, ide spravidla o rozsudok doživotnej vylúčenosti. Ak týmto ľuďom budeme brať šancu na dobré vzdelanie a začlenenie do spoločnosti, budeme potom znášať veľmi bolestivé dôsledky. Veľmi sa teším, že vláda sa veľmi jasne zaväzuje prehodnotiť tento systém a prijať opatrenia proti takejto segregácii. Ak by štát mal niekomu pomáhať bez výhrad, tak sú to ľudia, ktorí si nie vlastnou vinou nedokážu pomôcť sami, ľudia so zdravotným postihnutím, ktorí musia dennodenne prekonávať prekážky, o ktorých sa nám ostaným ani len nesníva. Kto ich problémy nezažije na vlastnej koži, často si ani nevie predstaviť, čo to znamená žiť na Slovensku so zdravotným postihnutím. Odbúranie fyzických bariér je rovnako dôležité ako odbúranie sociálnych bariér. Prístup k vzdelaniu, kultúre, informáciám či televíznym programom musí byť samozrejmosťou aj pre nevidiacich, nepočujúcich, telesne postihnutých. Zámer vytvoriť sieť integrovanej starostlivosti o deti je len jedným z konkrétnych opatrení, ktoré pomôžu deťom so zdravotným postihnutím a ich rodičom žiť kvalitnejší život. Keď som hovorila o dobrej a slušnej budúcnosti pre všetky deti, spomenula som aj deti, ktoré vyrastajú mimo domova. Podpora náhradných rodín, urýchlenie procesu adopcie či citlivejšie zaobchádzanie s deťmi budú témy, ktorým sa táto vláda bude venovať, a nielen na papieri. Vážené dámy, vážení páni, toto programové vyhlásenie vlády okrem už spomínaných opatrení a záväzkov obsahuje aj veľa ďalších. Zastavenie zadlžovania krajiny, reforma odvodov, skvalitnenie zdravotných služieb a mnohé iné. Toto je dokument, ktorý, ako som na úvod povedala, o zodpovednosti voči budúcnosti. A preto aj v mene všetkých voličov, ktorí mi vo voľbách dali svoju dôveru, budem hlasovať za toto programové vyhlásenie. Ďakujem. (Potlesk.)